### Resumé

Eurowind Energy A/S har anmodet om at etablere en energipark bestående af fem vindmøller på op til 150 meters højde og 36 ha solceller med batterier på en mark ved [adresse] ved [adresse].

Der udlægges afskærmende beplantningsbælter om solcelleanlægget og over 7 ha ny lysåben natur.

Der er udarbejdet en lokalplan, et tillæg til kommuneplan 2021-2033 samt en miljøvurdering af planerne og projektet.

### Sagsfremstilling

![Kort over plan-/projektområdets afgrænsning](data:image/jpeg;base64...)

Figur 1: Kort over plan-/projektområdets afgrænsning.

#### Projektets/planens historik

Byrådet besluttede på mødet 8. november 2023, pkt. nr. 183, at udtrykke principiel opbakning til tre VE-projekter, bl.a. vindmølleprojektet ved [adresse], således at Teknik & Miljø prioriterer at arbejde med projektet i dette område.

Økonomiudvalget besluttede på mødet 26. februar 2024, pkt. nr. 52, at der sker en indledende dialog om indholdet af lokalplanen, og at der afholdes borgermøde i forbindelse med den offentlige høring af planerne og miljøvurderingen.

Teknisk Udvalg besluttede på mødet 3. marts 2024, pkt. nr. 48, at igangsætte udarbejdelse af lokalplan nr. 1415 og tillæg nr. 47 med miljøvurdering.

Afgrænsningen af miljørapporten og indledende dialog om indholdet af planerne har været i offentlig høring, samt sendt ud til ejendomme i en radius på 1,8 km fra projektet, fra 2. maj 2024 til 17. maj 2024. Der indkom 14 bemærkninger.

#### Lokalplanens indhold

Eurowind Energy A/S ønsker at opføre et vedvarende energiprojekt med fem vindmøller og 36 ha solceller på et 54 ha stort areal ved [adresse] og [adresse]. Der bliver også etableret batterier til oplagring af el.

Vindmøllerne vil have en samlet effekt på minimum 22,5 MW og solcellerne 21,5 MW.

Vindmølle- og solcelleanlægget forventes at levere en årlig strømproduktion svarende til strømforbruget for ca. 22.750 husstande, eller 12,4% af [adresse] el-forbrug i år 2022-tal.

Vindmøllernes totalhøjde er 150 meter, og solcellerne er 4 meter høje. Batterierne placeres i containere. Derudover er der tilhørende tekniske anlæg som transformerstation, master, byggeri og anlæg der, er nødvendige for vindmølle- og solcelleanlæggets drift.

Omkring solcellerne og batterierne skal etableres afskærmende beplantningsbælter med et areal på ca. 3,4 ha og over 7 ha ny natur. Der kan etableres et sikkerhedshegn omkring solcelleanlægget og batterierne.

#### Kommuneplantillæg

Området er ikke udlagt i kommuneplanen.

Der er derfor udarbejdet et tillæg til kommuneplanen, der udlægger en ramme til teknisk anlæg med fem vindmøller og et solcelleanlæg med tilhørende batterier, byggeri og anlæg samt mulighed for dyrehold og jordbrugsmæssige formål og naturformål.

Tillægget fjerner to nærtliggende udlæg og deres retningslinjer. Det er et udlæg til støjfølsomt friluftsområde og et udlæg til biogasanlæg, da planlægningen for energianlæg til vindmøller og solceller er prioriteret.

#### Miljøvurdering

Forslag til lokalplan nr. 1415 og tillæg nr. 47 har Vejle Kommune vurderet, er omfattet af miljøvurderingsloven bilag 2, nr. 3a: Industrianlæg til fremstilling af elektricitet, damp og varmt vand (som ikke er omfattet af bilag 1) og nr. 3j: Anlæg til udnyttelse af vindkraft til energiproduktion (vindmøller), bortset fra enkeltstående vindmøller i landzone med en totalhøjde på op til 25 m (husstandsmøller), og der er derfor gennemført en miljøvurdering af planforslagene. Bygherre har endvidere anmodet om, at det ansøgte projekt underkastes en frivillig miljøvurdering (VVM).

Formålet med miljøvurderingen er, at beskrive projektets og planernes miljømæssige konsekvenser og mulige gener for mennesker, natur, landskab og andre interesser i det åbne land.

Miljøvurderingen af planforslagene og miljøvurdering af projektet er udført som en samlet rapport, kaldet miljørapporten, som følger planforslagene.

Miljørapporten beskriver den sandsynlige væsentlige indvirkning på følgende miljømæssige områder:

* Menneskers sundhed - Støj fra vindmøller og solcelleanlæg
* Menneskers sundhed - Skyggekast og lyspåvirkning
* Befolkningen, rekreative forhold
* Flora, fauna og biologisk mangfoldighed – Beskyttet natur, Bilag IV-arter og fugle
* Flora og fauna, Biologisk mangfoldighed - Natura 2000-områder
* Vand og jord
* Luft og klimatiske faktorer
* Kulturarv
* Landskab
* Vejtrafik

Der er konstateret risiko for en væsentlig miljøpåvirkning af flagermus, men med afværgeforanstaltninger, vil det være muligt at undgå skade på yngle- og rasteområder for arter af flagermus.

Der er også en miljøpåvirkning i forhold til støj og skyggekast fra vindmøllerne, vand og jord i forhold til overfladevand i vandløb og vandhuller, og så vil vindmøllerne og solcellerne være synlige fra landskabet, herunder også beboelsesejendomme.

Støjen fra vindmøllerne overholder støjkravene, og skyggekast reguleres ved skyggestop, så det ikke bliver mere end 10 timer årligt på nabobeboelser.

Oppumpet grundvand bør ledes til langsom nedsivning på terræn eller i bassiner. Der bør ikke foretages udledning af oppumpet grundvand til de målsatte vandløb, hvor der ikke må ske forringelser af tilstanden.

Solcelleanlægget afskærmes af et beplantningsbælte.

Herudover er der ikke konstateret væsentlige påvirkninger af det omgivende miljø, hvilket blandt andet skyldes en tidlig tilpasning af projektet for at minimere miljøpåvirkningerne.

Samlet vurderes planerne og projektet ikke at have en væsentlig indvirkning på miljøet.

#### Borgermøde

Der afholdes borgermøde i februar i høringsperioden.

#### Høringsperiode for planforslag

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner, og otte uger for lokalplaner med tillæg med anvendelsesændringer eller nyudlæg.

Høringsperioden for lokalplanen og tillægget med miljørapport er otte uger jævnfør planloven, da miljørapporten er kompleks og et omfattende dokument, der har særlig interesse for offentligheden.

#### Overtagelsespligt/Frafaldserklæring

Lokalplanområdet forbliver i landzone, og en frafaldserklæring er derfor ikke nødvendig.

### Klima og resiliensvurdering

Der er ikke foretaget en bæredygtighedsvurdering af lokalplanen i forhold til planens bæredygtige potentiale. Der er udarbejdet en miljørapport for planen og projektet, der behandler mange af de samme emner som bæredygtighedsvurderingen.

Vejle Kommune har vedtaget en klimaplan, der skal reducere udledningen af CO2 med 70% inden 2030. For at nå dertil, er der opstillet et mål om, at 65% af elforbruget skal være dækket af lokalt produceret vedvarende energi fra vindmøller og solceller.

Vindmøllerne vil have en samlet effekt på minimum 22,5 MW og solcellerne 21,5 MW.

Vindmølle- og solcelleanlægget forventes at levere en årlig strømproduktion på henholdsvis ca. 61.700 MWh og ca. 29.300 MWh, i alt ca. 91.000 MWh/år, svarende til strømforbruget for ca. 22.750 husstande, eller 12,4% af [adresse] el-forbrug i år 2022-tal.

### Sagens videre forløb

Sagen skal behandles af Økonomiudvalget og Byrådet.

Klima-, Natur- og Miljøudvalget orienteres om sagen.

### Historik

#### Teknik- og Miljødirektøren indstiller, den 13. januar 2025, punkt 8:

**at** udvalget tager orientering til efterretning.

#### Beslutning fra Klima-, Natur- og Miljøudvalget, den 13. januar, punkt 8:

Taget til efterretning.

Udvalget foreslår at der høringsfasen afholdes et fællesmøde mellem [adresse], ULN og TU.

Jean Laursen var fraværende.

#### Teknik- og Miljødirektøren indstiller, den 14. januar 2025, punkt 3:

**at** udvalget anbefaler over for Byrådet, at forslag til lokalplan nr. 1415 og tillæg nr. 47 til Kommuneplan 2021-2033 med tilhørende miljøvurdering i form af en rapport og udkast til § 25-tilladelse, vedtages og offentliggøres i 8 uger.

#### Beslutning fra Teknisk Udvalg, den 14. januar 2025, punkt 3:

Anbefalet.

Villads Toft stemte imod.

Bertram Winther var fraværende.

#### Beslutning fra Økonomiudvalget, den 20. januar 2025, punkt 8:

Anbefales.

Villads Toft stemte imod.

### Beslutning

Godkendt.

Imod stemte Amalie Thorsen, Villads Toft og Otto Kjeldsen.

Fraværende:

Jack Schou.

Winni Danielsen. I stedet mødte Svenning Friis.

Bertram Winther. I stedet mødte André Jørgensen.